钦定古今图书集成/明伦汇编/闺媛典/第318卷 > 皇清五十一 > 傅扬声妻吴氏
## 钦定古今图书集成/明伦汇编/闺媛典/第318卷 > 皇清五十一 > 傅扬声妻吴氏

按《无为州志》：“吴氏，庠生傅扬声妻，侍郎吴光义第三女。扬声，儒家子，而贫，为州弟子员，有隽声，早夭。氏年二十二，欲以身殉，以姑老，强留事之。姑妇居一室，寝食一器，时则相向而泣。母时逆之，十不一应。如是三十年，薄田数亩，不足给食。其父时周给之，亦不多取。崇祯中，寇至州母忧之曰：‘女孤独何恃’？父曰：‘渠大有恃在’。” 母怪问之，曰：“人恃人，渠恃鬼神。” 先是，氏袖中常有物，无片时离。或问之，曰：“锁钥耳。” 母令婢验之，则一帕裹绵绳，长十馀尺，因问所用，氏色惨，不遽对，徐言“时事至此，一寡女子，猝有不测，以是为赵女之笄耳。” 父抚之而恸。及父避地南中，氏亦奉姑而南。姑卒久之，诸族长咸心敬之，告诸庙，以扬声。从昆弟扬勋之子于业为嗣。